                PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 27.03. 2007
Nr. Pl. X 158


AVIZ

    asupra  propunerii legislative pentru modificarea  art.7 alin.9 din Legea nr. 50/1991 privind  autorizarea executării lucrărilor de construcţii
                În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea  art.7 alin.(9) din Legea nr. 50/1991privind  autorizarea executării lucrărilor de construcţii, trimisă cu adresa nr.Pl.X.158 din 19 martie 2007 şi înregistrată cu nr. 31/295 din 19.03. 2007. 
    În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este   Cameră decizională . 
    Senatul, în calitate de primă Cameră sesizată, a respins propunerea legislativă, în  şedinţa din 14 martie 2007.
                Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege  menţionat mai sus, în şedinţa din  27 martie 2007.


    Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa nr.3264/26.10.2006, prin care nu susţine adoptarea iniţiativei legislative  şi avizul favorabil al Consiliului Legislativ nr.1336 din 07.10.2006.
                Cu prilejul dezbaterilor, membrii Comisiei au constatat că  obligaţia prevăzută de iniţiativa legislativă a existat deja în legea de bază într-un text identic, însă acesta a fost modificat prin Legea nr.119/2005 privind aprobarea Ordonanţei de urgenţă a Guvernului nr.122/2004 pentru modificarea art.4 din Legea nr.50/1991. De asemenea, s-a reţinut şi faptul că norma alin.(3) a art.7 din actul normativ în discuţie consacră deja regula potrivit căreia, în ipoteza depunerii unei documentaţii tehnice incomplete, „aceasta se restituie solicitantului în termen de 5 zile de la data înregistrării, cu menţionarea în scris a elementelor necesare în vederea completării.” Ca atare, modificarea propusă echivalează practic cu înlăturarea regulii esenţiale care stabileşte că  „autorizaţia de construire se emite dacă sunt îndeplinite cumulativ condiţiile cerute” de Legea nr.50/1991.  
     În urma dezbaterilor Comisia, a hotărât, cu unanimitate de voturi, avizarea negativă a propunerii legislative .

     În raport de obiectul şi conţinutul său, proiectul de lege face parte din categoria legilor organice.

